
Увреждането не е бариера


В момента пазарът са задъхва от недостиг на хора, най-вече на специалисти и квалифицирани работници, и по-прозорливите мениджъри постепенно започват да осъзнават, че именно в пренебрегваната досега социална група на хората с увреждания се крие огромен неизползван потенциал, който би могъл да носи печалба.

През последните години държавата също полага усилия за по-лесното и бързо интегриране на тези хора на пазара на труда: от 2001 г. тя стимулира финансово специализираните предприятия за трудоустроени, а от 2003 г. - и обичайни работодатели да наемат работници и служители с увреждания. На самите кандидати за работа пък се предлагат специални програми за квалификация и преквалификация. А те определено имат нужда от това, защото профилът на безработните хора с увреждания е силно обезпокояващ: по данни на Агенцията по заетостта цели 52.5% от регистрираните в бюрата по труда са били без специалност и професия. Работнически професии са имали 24.8%. Специалистите са били сравнително малко - 22.7%. Диплома за висше образование са притежавали едва 7.6%.


Ето защо, ако имате трайно увреждане, но сте добре образован или поне имате професия, вероятността да си намерите работа в момента е по-голяма от когато и да било. Ако пък имате нужда от още обучение, включете се в курс възможно най-бързо, за да не изпуснете шанса си.

Първата крачка е най-трудна


Ако мислите, че сте единственият, който изпитва съмнения и несигурност, грешите. Дори най-успешните бизнесмени са минали през тази фаза. Защото никой не обича провала. Но да се самоизолираш и да не направиш усилие да намериш мястото си в заобикалящия те свят е по-голям провал, отколкото да не успееш да постигнеш целта си още при първия опит. Така че направете най-важната крачка - излезте от омагьосания кръг на здравословните си проблеми, огледайте се наоколо и вътре в себе си. Повярвайте, нищо не е по-приятно от това да откриете, че имате някакъв неподозиран талант или скрита амбиция и всъщност можете да бъдете полезни и на себе си, и на околните.


Не се затваряйте в себе си и семейството си и не потъвайте в самосъжаление. Така никога няма да си намерите работа, а това ще ви отчайва още повече.

Задължително се регистрирайте в местното бюро по труда. Това е изключително важно, защото работодателите, които искат да ползват преференции по Закона за насърчаване на заетостта или по програмите на Агенцията за хора с увреждания (АХУ), са задължени да назначават само кандидати, насочени от бюрото по труда.


Информирайте се за хора с увреждания, които имат собствена или управляват чужда компания. Те обикновено са доста по-благосклонни към кандидати със здравословни проблеми. Някои от тях, като например "Харц" ЕООД в Шумен, дори водят собствена картотека с потенциални работници или служители с увреждания. Свържете се с тези фирми и им оставете документите и координатите си, дори ако те в момента не могат да ви предложат подходящо работно място.


Проучете дали във вашето селище има фирми, които се възползват от субсидиите на Агенцията за хора с увреждания за назначаване на хора с трайни здравословни проблеми. Това могат да бъдат специализирани предприятия и кооперации или пък обичайни работодатели.


Специализирани предприятия  за хора с увреждания има във всички браншове. Някои обаче наемат предимно работници с определен вид заболявания - например предприятията, в които работят преобладаващо хора с увредено зрение, развиват дейност предимно в сферата на електротехниката и електрооборудването, има обаче и такива, които произвеждат капачки за буркани. Хората с увреден слух често намират работа в мебелното производство и обувната промишленост. Кооперациите на хората с физически и умствени увреждания са специализирани най-вече в производството на масова конфекция, работно облекло, плетива, постелъчно бельо, опаковки и пластмасови изделия.


По различни програми специализираните предприятия и кооперации могат да получават сериозни субсидии от АХУ. Ето защо те са сравнително стабилни работодатели, а и достъпът до тях е значително по-лесен отколкото до обикновените фирми.

АХУ субсидира и т.нар. Обичайни работодатели които назначават човек с увреждане. Обикновено за това финансиране кандидатстват с проекти малки предприятия - до 50 души, най-активни са фирмите с около 20 души. Сред обичайните работодатели има също такива от бюджетната сфера - общини, социални заведения и др. Добре е и вие като кандидати за работа да познавате преференциите за тези фирми, за да подсещате потенциалните си работодатели да се възползват от тях. Често това може да се окаже сериозен стимул те наистина да ви наемат, за да получат субсидията.


"Предишните няколко години в АХУ постъпваха твърде малко проекти - около 40-50 на година. От тях качествени бяха едва 12 до 15. От средата на тази година обаче ситуацията е по-различна. Само на една от общо четирите сесии в годината събираме по 30-40 проекта и доста от тях успяват да се класират, т.е. получават пари", казва Минко Велков, председател на експертната комисия по оценка на проекти на обичайни работодатели. Това означава, че тези фирми поемат ангажимента да назначат човек или хора с увреждане и концентрират търсенето си именно в тази група. Което пък е голям шанс за вас.


Според Велков бюджетните предприятия наемат най-вече технически сътрудници с увреждания. Частните фирми разкриват работни места най-вече в сферата на услугите и търговията и по-малко в производството. Там хора с увреждания работят предимно като склададжии, охрана, продавачи, работници на автомивки, рехабилитатори, фризьори, чистачи, шивачи, градинари.


"Търсят се най-често хора с намалена работоспособност между 60 и 80 на сто, защото за тези с по-малък процент не се отпускат субсидии, а за другите с по-голям процент е по-трудно да изпълняват задълженията си", обобщава впечатленията си Георги Йотов, управител на консултантска фирма "Йотов консулт" във Враца, специализирана за услуги по наемането на хора с увреждания. Опитът му показва, че по-трудно намират работа кандидати с проблеми в опорно-двигателния апарат, с психически и зрителни увреждания. Най-лесно е при хората с хронични заболявания, които не личат външно - диабет, сърдечносъдови болести.

Как да кандидатствате


"Бъдете откровени и не скривайте истината", съветва Елена Илиева, управител на "Харц" ЕООД. Самата тя има зрително увреждане, трудоустроени са всичките й 17 служители. Илиева препоръчва увреждането да се отбележи още в автобиографията, за да не се въвежда в заблуждение работодателят. Лъжите и премълчаването на съществена информация само ще затруднят подбора и ще породят съмнения за вашата благонадеждност. А това не е във ваш интерес.


Избягвайте да звучите песимистично в мотивационното си писмо: "от дълго време си търся работа и се питам дали да не сменя професионалната си ориентация...", или отчаяно: "ако преценявате, че мога да бъда полезен на вашата организация..." В никакъв случай не се опитвайте да предизвиквате съчувствие заради увреждането си. По-скоро обратното - посочете, че въпреки здравословния си проблем вие сте в състояние да изпълнявате задълженията си на длъжността, за която кандидатствате.


Със сигурност на интервюто за работа ще се обсъжда и вашето увреждане. Бъдете готови да отговорите аргументирано на въпроса дали то ще ви пречи да изпълнявате основните задължения на длъжността, за която кандидатствате. Ако имате нужда от специални условия за работа (например светлинен сигнал при звънене на телефона) или адаптирано работно място, това е моментът да го съобщите. Кажете на работодателя също, ако заболяването ви налага някои ограничения (например не можете да вдигате тежести или да седите по-дълго от еди колко си време).


"В никакъв случай обаче не се впускайте в подробности за историята на вашето увреждане и проблемите при лечението. Работодателят не се интересува от това и ще се изнерви. Не се опитвайте да предизвикате съжаление. Ако се покажете като много болен, нещастен или отчаян, това ще ви навреди, защото от такива хора не може да се очаква голяма производителност", смята Елена Илиева.


Тя обаче предупреждава да се пазите и от другата крайност - да не парадирате с увреждането си. Не отивайте на интервю с нагласата, че сте привилегирован и някой е длъжен да ви наеме и да ви плаща, без да сте изработили парите си, само защото сте в неравностойно положение. По принцип кандидатът за работа може да има претенции, само ако докаже, че притежава изискваните професионални качества. Човекът с увреждане трябва да е дори още по-качествен от здравите си конкуренти, за да успее да се пребори с предубежденията, съществуващи у повечето работодатели към тази група хора.

Назначен сте - какво да направите?


Ако ви предложат работата, но все още не сте видели работното си място, поискайте да ви го покажат. Особено ако то трябва предварително да бъде адаптирано според вашето увреждане. Не се съгласявайте да започнете работа, ако предварително не са създадени необходимите за това специфични условия. Уговорките от типа "започни така, пък ние ще ти сложим светлинен сигнал на телефона/ще ти купим по-удобен стол/ще разширим входа/вратата на тоалетната до седмица-две/месец", не винаги се спазват. Най-малкото поискайте този ангажимент да бъде поет писмено. Ако покажете, че някак си изпълнявате задълженията си без тези "екстри", не е изключено работодателят да предпочете да си спести разходите и главоболията по тяхното създаване.


Когато всичко с документите и работното място е наред, помолете работодателя или негов представител с достатъчно висока позиция във фирмата да ви представи на бъдещите ви колеги, както и да ви помогне при интеграцията в екипа. Една от най-важните за вас самите задачи на новото работно място ще бъде да се сработите с другите, за да можете да разчитате на съдействие от тяхна страна, особено докато навлезете в работата. Останалото е въпрос на лична мотивация и амбиция за добро представяне.

Как да приемете отказа?


Влагате много време и усилия, за да ви харесат, въпреки това не получавате мястото, за което кандидатствате. Няма съмнение, че сте много разочаровани. Не е изключено дори да изпаднете в депресия и отчаяние и дори да решите повече да не търсите работа, "защото и без това никой няма да ви вземе". Голяма грешка!


Приемете ситуацията спокойно и хладнокръвно. Дори съвсем здравите и високо квалифицирани кандидати получават откази. В този случай е важно да откриете причината. Не е изключено тя да е у работодателя - просто да се е уплашил от евентуалните ангажименти, които трябва да поеме към вас, да не е намерил пари да адаптира работното ви място или пък да е попаднал на друг кандидат, чието назначаване не изисква допълнителни усилия от страна на фирмата. Това също се случва.


Най-важното от всичко е да съхраните висок духа си и да не губите надежда, че ще успеете. Всеки опит, дори отрицателният, със сигурност е от полза, най-малкото за да не повтаряте грешките си следващия път, когато кандидатствате за работа.

Защитено жилище – Плевен

Защитеното жилище за лица с умствена изостаналост в град Плевен е изградено по проект, изпълняван от Национален център за социална рехабилитация в партньорство с община Плевен по програма БГ 2006/018 – 343.01.01“ Деинституционализация посредством предоставяне на услуги в общността за рискови групи “ ( фаза 3).


Защитеното жилище е обособено в масивна двуетажна сграда, предоставена от Община Плевен 


Капацитет на Защитеното жилище е десет лица над 18 години с лека до средна степен на умствена изостаналост.


Жилището разполага със съвременно обзаведени дневна, кухня, трапезария, пет спални за по две лица със собствен санитарен възел, перално помещение и офис за екипа.

Към Защитеното жилище е обособен двор с цветна градина, поддържана от настанените потребители в жилището.


Целта на социалната услуга е да се създадат условия за подпомагане, взаимопомощ, ефективна защита и социална интеграция на потребителите на услугата. Да се осъществят дейности за постигане на социално включване и възстановяване на изгубените социални умения и навици. Да се осигури пълноценен и самостоятелен начин на живот в подходяща среда, близка до семейната с възможност за подкрепа и изява.


Екипът на Защитеното жилище се състои от директор, психолог, социални работници, социален педагог, трудотерапевт и медицинска сестра.


Предлаганите услуги включват – задоволяване на ежедневните потребности, задоволяване на здравни потребности – оказване на медицинска помощ, профилактични прегледи и консултации, мерки за социално включване, организиране на свободното време – дейности, свързани с отдих и туризъм, културни, спортни и други дейности.


Обучение и рехабилитация – ежедневни занимания със социален работник и социален педагог по предварително разработена програма за индивидуална и групова работа, тренинги, терапия и индивидуално консултиране с психолог, психо-социална рехабилитация, насочена към интеграцията на бенефициентите, упражнение за социално внедряване и придобиване на социални умения по интереси, включване в домакински задължения – помощ в кухнята, поддържане на общите части  и личното пространство в жилището.


Друга важна част от предоставяната социална услуга е трудотерапията. 


Целта и е младежите да се обучат да се справят самостоятелно с ежедневните дейности. Трудотерапията се разделя на няколко вида.

Битова за придобиване на елементарни трудови умения – пазаруване, приготвяне на храна, почистване на лично пространство и общи помещения; 


Занимателна за поддържане на лични интереси и социализация на личността, развлекателна – общуване, чрез изкуство или хоби, изработване на картички, мартеници, изработване на живописни изделия с използване на природни материали, цветарство, градинарство, оформяне на градински пространства, различни видове рисуване.


Индустриална – изработване на сувенири, ръчно плетиво, дърводелство и други. 

Изработените предмети се предлагат на благотворителни Коледни, Великденски и Мартенски базари.


Защитеното жилище се явява и като учебна база за студенти от МУ – Плевен – Медицински колеж – Социални дейности.

Започва отчетната кампания в

Съюза на глухите в България за 2023 година


Пролетните месеци и на тази година отново ще бъдат изпълнени с вълнения около отчетите за извършената работа в нашите териториални и районни организации. Важни са тези отчети, защото ще покажат нещо изключително съществено. А именно – дали е правилен изборът на новите ръководства по места и дали е верен избраният от тях път, по който да вървят за изпълнение на големите задачи на времето, в което живеем.


Първите събрания в ТО започват до дни, последните – в РО, ще са до месец май. И във всичките тези дни животът ни ще „кипи” от инициативи и взети решения по цялата страна. А вестник „Тишина” ще ви информира за най-важните от тях.

От 2 до 5 март 2023 г. в Самоков се проведе Петият зимен лагер на младежката организация към Съюза на глухите в България под надслов „Глухите могат!”

Традиционният зимен лагер се завърна след принудителната пауза поради пандемията. Неочаквано повече от 100 участници от цяла България дойдоха в Самоков, за да участват в това национално събитие.


Членовете на борда на МОС- ГБ вече бяха информирани че обявената рамкова програма е била одобрена след конструктивна обратна връзка от участниците, както и че е обещан по-добър дизайн.


Членовете на борда пътуваха до хотел „Арена”, където щеше да се състои лагерът, на 1 март, по същото време, като Баба Марта. И разпределиха организационните си задачи – за цялостната програма, за настаняването по стаите, за кетъринга, така че лагерът да протече напълно гладко още от първия ден.

От 6 до 17 март тази година в галерия „Алма Матерˮ в северното крило на СУ „Св. Климент Охридскиˮ бе представена изложбата „Българският жестов език - пълноценно общуване за всички. Изложбата бе експонирана за първи път в градската градина пред Народния театър „Иван Вазовˮ и беше организирана от Столична община, с подкрепата на организациите на и за глухата общност, по случай международната седмица на глухите хора от 19 до 25 септември 2022 г.

Поредната инициатива на Анна Стойкова, подкрепена от г-жа Фандъкова, сега цели да бъде поставена важната социална тема, свързана с приобщаването на глухите и сляпо-глухите граждани в живота на столичния град и пред студентите от столичните университети.

Националното сдружение на общините в Република България (НСОРБ) ще партнира със сдруженията на глухите и сляпо-глухите и с Националната асоциация на преводачите на жестов език в България (НАПЖЕБ) в намирането на разумни решения за предоставянето на специализирани преводачески услуги за хората с увреждания при използването на административни услуги. Това бе договорено на среща в офиса на сдружението.


На срещата Николай Нинов – председател на Съюза на глухите в България и Илияна Стоилкова, представител на асоциацията на гражданите с увреден слух в България, споделиха за преодолените трудности в процеса на нормативно утвърждаване на българския жестов език като задължителен за институциите у нас с приемането на Закона за българския жестов език (ЗБЖЕ).

Те изразиха специални адмирации към Столична община, като първата в България, въвела организация за предоставяне на жестов превод при ползване на административни услуги. Благодарение на изградения контактен център, от услугите на специализираните преводачи на София ще могат да се възползват и други общини, които изразят желание и сключат споразумение.

ТИШИНА, СГБ

За Маратон на приятелството Плевен

9-ти Плевенски маратон на приятелството 2023


Провеждане  на 21 май 2023, начало 9:00 часа, Централен площад Плевен, пред мавзолея.


Дисциплини и маршрут:

· Класически маратон 42.2 км 

· Полумаратон 21.1 км 

· 10.55 км 

· Щафета 2х10.55 кмБяга се в отбор от 2-ма души, всеки по 10,55 км. Броят на отборите е ограничен до 50. Отборите могат да бъдат мъжки, женски или смесени 

· Fun Run Kids: 

· възрастова група 6-7 години – 300 м 

· възрастова група 8-9 години – 600 м 

· възрастова група 10-12 години – 900 м 

· Масов крос „Аз мога“ 3 км трасе


Настилка: асфалт


Терен: преобладаващо равен, на места хълмист, с максимален наклон 11-12,4% и среден наклон 1,9-2% 


Описание на маршрута: разнообразие от градска среда, парк и шосе.

Със старт и финал в самия център на града, маршрутът минава през основните забележителности в и около Плевен – мавзолея, главната пешеходна улица на града, парк Кайлъка.


Кауза


Бягаме с кауза: Осигуряване на стипендия за студент в Медицински университет, Плевен 

Традиционно и тази година Маратонът на приятелството Плевен има благотворителна кауза. Деветото издание ще подкрепи „Готови за успех“, като набраните средства ще бъдат за една стипендия на студент в Медицински университет, Плевен.


Стипендии „Готови за успех“ са за ученици с отличен успех в 11 и 12 клас и студенти в държавни учебни заведения, изгубили единия или двамата си родители, или израснали в специализирана институция. Инициативата се осъществяват благодарение на дарители от 2006 г. През годините са подкрепени страхотни млади хора. По програмата вече има завършили и работещи в УМБАЛ Плевен медици. Двама от стипендиантите на „Готови за успех“ през учебната 2023/2024 г. са студенти в специалност „Медицина“ в Медицински университет, Плевен и един се обучава в специалност „Медицински лаборант“.


Нека в деветото издание на Маратон на приятелството Плевен помогнем и заедно да наберем средства за една стипендия на студент в Медицински университет, Плевен! Да подкрепим бъдещ лекар – млад, човек, който е избрал ученето за свой път към успеха и призванието да помага!

Национална програма за достъпна жилищна среда и

лична мобилност на хора с увреждания

Министерството на труда и социалната политика (МТСП) започна кампанията по набиране на проектни предложения, които ще се финансират по Националната програма за достъпна жилищна среда и лична мобилност на хора с увреждания през 2023 г. Документи могат да се подават до 24 април. По Компонент 1 "Достъпна жилищна среда" хората с увреждания могат да кандидатстват с предложения за изграждане и монтиране на рампи, подемни платформи и асансьори. Всеки одобрен проект ще бъде финансиран с до 100 000 лв. от МТСП. В случаите, в които стойността на проектите е по-висока, кандидатите ще могат да съфинансират изпълнението на допустимите дейности. 


По компонента могат да кандидатстват собственици на жилища, които са с трайни увреждания и се придвижват с инвалидни колички, с постоянен или настоящ адрес в същата сграда. 

Допустими кандидати са и сдружения на собствениците в етажната собственост в многофамилни жилищни сгради, в които има хора с трайни увреждания, придвижващи се с инвалидни колички, с постоянен или настоящ адрес в същата сграда. 


Одобрените проекти по Компонент 2 "Лична мобилност" ще се финансират с до 8000 лв. Средствата ще се отпускат за преустройство на лек автомобил за човек с трайни увреждания, монтиране на помощно съоръжение или приспособление за качване и сваляне на инвалидна количка в моторно превозно средство, както и за закупуване на автомобил с вече извършено изменение. Кандидатите ще могат да получат и средства за шофьорски курс. 


Право да кандидатстват по втория компонент имат хора с трайни увреждания, с доказан дефицит на долни и/или горни крайници и решение на органите на медицинската експертиза, които имат документ, че са физически годни да бъдат шофьори. 


Подробна информация за условията и документите за кандидатстване по двата компонента може да се намери на интернет-страницата на МТСП (www.mlsp.government.bg) в рубрика "Политики", категория "Хора с увреждания", секция: "Национална програма за достъпна жилищна среда и лична мобилност".

Програма за храни 2021-2027 г.


Програмата за храни и основно материално подпомагане 2021 – 2027 г. (ПХОМП),  съфинансирана от Европейския социален фонд +, ще допринесе за изпълнението на специфичната цел на Съюза, насочена към справяне с проблема с материалните лишения чрез подпомагане с храни и основна материална помощ. На база на идентифицираните нужди на най-уязвимите лица в страната програмата ще фокусира върху следните основни направления, всяко от които допълнено със съпътстващи мерки:

- Вид помощ 1: „Подпомагане с пакети хранителни продукти и хигиенни материали“

- Вид помощ 2: „Топъл обяд“

- Вид помощ 3: „Пакети за новородени деца“

- Вид помощ 4: „Детска кухня“


Мерките по програмата добавят принос към цялостната национална политика за смекчаване на бедността и намаляване на последиците от нея. Освен материалната помощ и подпомагането с храни, най-нуждаещите се лица ще получават и съпътстваща подкрепа, индивидуално ориентирана към техните нужди и проблеми, за да се намери най-правилният път за повишаване качеството им на живот.


Програмата е свързващ елемент с всички останали инструменти, фокусирани върху подкрепа за социално включване на уязвими групи.

Подпомагането ще се основава на обективни критерии, на индивидуален подход и оценка на нуждите и ще се реализира на територията на цялата страна. Редът и условията за оказване на подкрепа по програмата са определени с Наредба № РД-06-53 от 17.09.2021 г., а принадлежността на лицата към допустимите целеви групи ще се потвърждава от структурите на Агенцията за социално подпомагане по места.


Общ бюджет на програмата (европейско и национално финансиране):

411 702 215,00 лв. (€ 210 500 000, 00)

С РМС № 712 от 6 октомври 2020 г. за определяне на структурите, отговорни за управлението, контрола, отчетността, координацията и одита на програмите, съфинансирани от ЕФРР, ЕСФ+, КФ, ЕФМДРА, ФСП, ЕФГЗ, ЕЗФРСР, фонд „Вътрешна сигурност”, фонд „Убежище и миграция“ и Инструмента за финансово подпомагане на управлението на границите и за визите като част от Фонда за интегрирано управление на границите и програмите за сътрудничество, в които Република България участва за програмен период 2021–2027 г., дирекция „Международно сътрудничество, програми и европейска интеграция“ на Агенцията за социално подпомагане е определена за  Управляващ орган на Програма за храни и основно материално подпомагане.

Фестивалите на България

Фолклорен празник "Греяна ракия и зелева чорба от старовремската софра“
Бабово, 2023


Кметът на Бабово Пламен Пенков разказа историята на селището и припомни традицията в приготвянето на зелевата чорба.


Валентин Атанасов, кмет на Община Сливо поле, благодари на всички, взели участие в организацията на празника, и на присъстващите гости, като изрази твърдото си убеждение, че подобни проекти ще останат трайно в живота на 11-те населени места. Сред гостите на традиционното вече събитие, което се проведе за 8-ми път, беше и  Силвиу Казаку , кмет на община Извоареле, окръг Гюргево, с която Сливо поле е побратимен от близо 10 години.


Както винаги досега, доброто настроение съпътстваше гостите с песните и танците на 30 групи и състави от Русенска, Силистренска, Разградска, Търговищка, Великотърновска и Плевенска област.


Но най-вече настроението повдигаше греяната ракия, която беше своеобразен пропуск към зелевата чорба, а по-късно и към юнашкия кебап.

В юнашката тава днес бяха приготвени 5000 порции бабовска зелева чорба, сподели шеф готвач Ангелов. Това се получи от 150 кг. свинско месо, 60 кг. стар лук, 60 кг. червен и черен пипер, 30 литра олио, над тон зелева чорба и вода в съотношение 50:50.


Почти всяка къща е дала по една или две 10-литрови туби  зелева чорба. Така реално сме събрали всички зелеви специалитети на Бабово. Имаше червена, имаше бяла, такава, която по- силно мирише на зеле.... Рецептата е традиционна, както казват кметът и дейците  от читалището.

Във фестивала взеха участие и членове от Клуб на хората с увреждания и пенсионера(КХУП), ул. Сан Стефано 40 от гр. Плевен с Председател Дамяна Христова.


Когато говорим и пишем за този клуб трябва със задоволство да кажем, че това е клуб с изключително активна дейност на членовете си. Те са пример за подражание, колкото и клиширано да звучи това.

Румен Петков, организатор клуб

Сърцето излиза от ритъм по много причини , какво точно става?

д-р Снежина Маджарска


При изненадваща поява на сърцебиене, тежест в гърдите, прилошаване, обща слабост и задух човек обезателно трябва да потърси медицинско мнение и помощ. Нерядко, след проведения преглед и електрокардиография, се установява т.нар. предсърдно мъждене. Това е най-често срещаната форма на аритмия, обикновено протичаща с ускорен пулс, и е добила общественост с  наименованието „илизане от ритъм“. Описаните оплаквания са по-типични за остро настъпилото мъждене, като други оплаквания в този случай могат да са: притъмняване пред очите, необясним страх, замайване, изпотяване, студени крайници и други. Съществува и хронична форма на предсърдното мъждене, при която болният продължително време живее с намален физически капацитет, лесна умора и други прояви на развиваща се хронична сърдечна недостатъчност. Тъй като оплакванията зависят от тежестта на увредена сърдечна помпена функция в  резултат на ритъмното нарушение, то при някои случаи на добър контрол на сърдечната честота, може да липсват оплаквания и състоянието да се установи случайно.


А какво представлява предсърдното мъждене? При него настъпва много бързо (с честота 350-600 у/мин) електрическо активиране на предсърдието, което е напълно неравномерно. То води след себе си до дезорганизация и на камерните съкращения и смущение в помпената функция на цялото сърце. Нарича се още абсолютна аритмия при предсърдно мъждене. Състоянието може да засегне три основни групи хора: Болни с вече съществуващо органично сърдечно заболяване – дефект на митралната клапа (стеноза или инсуфициенция), кардиомиопатия, исхемична болест на сърцето, левостранна сърдечна недостатъчност, инфаркт на  миокарда и много други. Лица, имащи някои извънсърдечни заболявания – хиперфункция на щитовидната жлеза, респективно хипофункция; нарушен баланс на електролитите в кръвта (К, Na, Ca), тежка дихателна недостатъчност, натравяне и други.


При здрави хора в редки случаи също може да настъпи „излизане от ритъм“ след сериозен емоционален стрес, физическо претоварване или без установена причина.


Могат ли да настъпят усложнения и какви са прогнозите пред тези болни? Предсърдното мъждене е разнородно по своето протичане и прояви състояние. При някои хора може да бъде безсимптомно, сравнително доброкачествено заболяване. При други е свързано с много оплаквания. Това важи, както за острите, така и за хроничните форми.

Традиции


Великден (Възкресение Христово) е един от най-големите и чакани християнски празници. Емоцията от боядисването на яйцата, мириса на изпечени козунаци озарява домовете ни всяка година.


Ще Ви разкажем за магията на празника и съпътстващите обичаи.

Наричан е още Възнесение Христово или Пасха. Празникът води началото си още от древността. На Великден християните отбелязват възкръсването на Исус Христос, което е на третия ден след като е разпънат на кръста и погребан. След това той се появява пред Мария Магдалена и апостолите. Възкресение Христово се отбелязва и от Католическата и Протестантската църква. Великден е празник с подвижна дата, тъй като зависи от първия ден на Страстната седмица. Формулата за нейното изчисление е еднаква за източната и западната църква. Ако Страстната седмица е от понеделник до неделя след първото пролетно пълнолуние, а Великден е в неделния ден на Страстната седмица.


Църковното пролетно равноденствие е на 21 март. Това ограничение е въведено, за да няма два пъти Великден в период от една календарна година, което е възможно при Пасхата.


През 325 година на Никейския събор е взето решение „Великден да се празнува първата неделя след пролетното пълнолуние“.


Празникът продължава 3 дни, като самата подготовка започва още от Страстната седмица. Великденската служба започва в събота срещу неделя, като хората отиват в църквата, за да запалят свещ. Точно в полунощ започва и тържествената Света литургия, на която се взема огън от свещеника и храма се обикаля три пъти. Всички се поздравяват с Христос воскресе! и отговарят с Воистину воскресе!

Великденските яйца се боядисват на Велики Четвъртък или Велика Събота, като първото боядисано е червено – символ на Христовата кръв. Задължително с него се натъркват бузите, а на челата на всички членове на семейството се рисува кръст. Смята се, че така ще бъдат здрави през годината. След това се поставя до иконата. Ако е здраво всички в дома ще са здрави и успешни. Друго поверие гласи, че ако в дома ни дойде гост трябва да го дарим в червено яйце, за да не напуска богатството къщата. Така нареченето “борене” с яйца е най-забавният момент за малки и големи. Този, чието яйце (“борак”) остане здраво ще бъде здрав и щастлив през годината. Великденските яйца трябва да се ядат до Спасовден или 40 дни.


Великденската трапеза е богато украсена, като на нея присъстват козунаци и писани яйца. В повечето краища на страната задължително присъства агнешко месо.


Имен ден празнуват всички носещи имената Величка, Виличка, Величко, Виличко, Велика, Велизара, Пасха, Паскуалина, Паскалина, Паскуалино, Паскал.

Щрихи от родината

Защо във Враца гарга не каца или откъде идват популярните изрази

Римуваният хумористичен израз "Във Враца гарга не каца" води началото си от доста любопитна история. Разберете откъде произлиза закачката с балканския северозападен град, както и историите на други популярни народни лафове, които сме свикнали да използваме. 

Защо във Враца гарга не каца? 


Шегобийният израз възниква още в далечната 1926 г., когато тогавашният министър на гората и лова обявява кампания срещу вредните за посевите гарванови птици. 


Инструкциите са прости: "Поради намаляване броя на полезния дивеч, трябва да се унищожават най вече хищници – гарванови птици! Във Врачанско да се предприеме повсеместна борба! 

Всеки член на семейство от мъжки пол и на възраст от 12 до 45 години да представи в съответната община краката от 2 гарги или свраки или пък 10 техни яйца. 


Глобите за неизпълнение ще бъдат според чл. 186 от Закона за подобрение на земеделското производство – до 2000 лв." 


Местните земеделци приемат присърце министерската заръка и започват старателно да унищожават гаргите и техните яйца. 


За да не отиват убитите вредни птици на хал, започват да се разпространяват листовки с рецепти за "задушенъ гарванъ" и "сготвено месо от млади гарги и чавки". 

***

Защо Марко Тотев е карък 

Станалият нарицателен за несполука и лош късмет Марко Тотев всъщност е бил един от най-добрите търновски адвокати и голям любител на покера. 

Веднъж, докато разцъквали с приятели в кафене "Дарданели", му се паднала рядко срещаната ръка "кент флош роял". Точно тогава покрай заведението преминало траурно шествие, картоиграчите прекъснали разиграването си и излезли навън, за да отдадат чест на покойника. 

Като се върнали, адвокат Тотев показал ръката, която му се паднала и произнесъл знаменитата фраза: "То на Марко Тотев все тъй ще се случи."

***

Защо се честити на патерица 

Чували ли сте за стария български обичай "Светец"? Той се чествал в далечното минало и бил посветен на покровителя на къщата (стопанинът), който, според вярванията, след смъртта си се превръщал в дух-покровител на дома и рода. 

С навлизането на християнството празникът станал известен като "Светец". Денят след празника пък се нарича "Патерица" и се смята, че тогава светецът-покровител вече си е отишъл, но в дома е останала патерицата му (тоягата, с която се подпира). 

На този ден се прави скромна трапеза, а оттам идва и изразът "Честито на патерица!" 

***

Да те оскубят като банатска гъска 

Типични за бита на банатските българи са така наречените "дуни" – топли и меки завивки, напълнени с гъши пух. Но за направата им, както се казва, "хвърчи яко перушина". 

Всяка пролет банатският етнос се събира и оскубва гъшия пух на многострадалните местни пернати, откъдето идва и изразът "Ще те оскубя като банатска гъска!" 

Освен това, гъските винаги са били и основна част от менюто на банатчани, затова са възпети и в техния фолклор. В една банатска народна песен се пее: "Гъскатъ да е в торбътъ, че сладка е от нея чорбътъ".

